**Fuera Fondo** je slovenská skupina, ktorá vznikla v roku 2006. Na konte má zatiaľ dva štúdiové albumy, jedno EP a 10 videoklipov.

História
--------

Kapela bola založená v roku 2006 členmi Boris, Tomáš, Dalibor, Dodis, Marek a Vinco (trúbka – spev, klávesy – spev, gitara – spev, bicie, basa, akordeón). Tvorba bola od začiatku výrazne ovplyvnená žánrami ska-punk, punk, rock, gypsy and balkan music, ale aj metal či hard-rock. Hlavne však kapelami ako Ska-p, Mano Chao, Gogol Bordello, Babylon Circus, Polemic, Sex Pistols a pod. Asi po roku a pol sa kapela rozšírila o ďalšieho člena Dana (alt sax). 22. marca 2008 kapela odohrala prvý koncert v meste Vrbové, dnes už v legendárnej „Kruhovke".

### Prvý album

Prvý album kapely sa volá, ako aj jej nosný singel, *Kráčajúc svetom*, ktorý vychádza v roku 2010. Album bol pokrstený na celoslovenskom spoločnom turné po športových halách s kapelami Horkýže Slíže a Konflikt, Kukom a Jurym. Na turné bol natočený prvý klip k piesni „Pozerám", ktorý zaznamenáva prvý koncert z turné v PKO. V lete toho roku kapela natáča prvý hraný klip k singlu „Kráčajúc svetom". Na jar 2011 nasleduje spolupráca s kapelou Ska2tonics a vzniká singel s názvom „Podarí", ku ktorému sa natáča tiež klip v skúšobni kapely.

### Nové spolupráce

V roku 2012 kapela vypúšťa nový singel s názvom „Slnko" a s prichádzajúcim letom osloví k spolupráci speváčku Sisu Feherovú k nahratiu coveru piesne „You’re wondering now" ako pamiatku zosnulej Amy Winehouse spolu s klipom. V roku 2013 sa dejú nové zmeny v zostave, keď do kapely pribúda nový člen v podobe Danky, na tenor saxofón. Následne z kapely odchádza kvôli vyťaženiu Dalibor a kapela hľadá nového gitaristu. Po náročnom koncertnom lete sa skupina opäť v omladnutej zostave formuje a zhromažďuje materiál na nový album s názvom *Žúrový kráľ*, s ktorým vychádza klip k piesni „Srdce dobre vie že…".

#### Vlastné turné

K albumu kapela v roku 2014 vyráža na dve turné, na jar a na jeseň toho roku, s názvom *Žúrový kráľ tour* a *Krič s nami tour*. Po tomto turné z kapely odchádza Marek a nový gitarista Mišo a začiatkom roka 2015 ich nahrádzajú Kubo na basu a Lukáš na gitaru a spev. Fuera Fondo maká v skúšobni takmer celé leto, z čoho vzniká nový materiál. Ako prvý vychádza singel spolu s klipom k piesni „Mier s tebou", ktorý bol natáčaný na prelome rokov 2015 a 2016 v štúdiu LVGNC.

### 10 rokov kapely

Fuera Fondo v roku 2016 oslavuje svoje desiate výročie existencie a pracuje na nových veciach. Začiatkom roka 2017 oslavuje na výročnom koncerte doma v NMnV v klube „Za rampami" a ihneď po koncerte strávi týždeň v štúdiu One Love, kde točí 4 nové single. Ako prvý je dokončený singel s názvom „Neočakávam", ktorý sa natoľko ujal, že sa dostal aj do rotácií letných hitov najväčšieho slovenského rádia Expres.

Kapela ho dokonca zahrala aj naživo priamo v štúdiu rádia.

Členovia
--------

* Boris Majerník - trubka, spev
* Tomáš Majerník - klávesy, hlavný spev
* Jozef "Dodis" Sitár - bicie
* Daniela "Danka" Zelková - tenor saxofón
* Jakub "Kubo" Šelepák - basa
* Lukáš "Buldo" Bulík - gitara, spev

Diskografia
-----------

* 2010 *Kráčajúc svetom*, CD
* 2014 *Žúrový kráľ*, CD
* 2020 *But I Know*, EP

### Single

* 2011 „Podarí" feat. Ska2tonics
* 2016 Mier s Tebou
* 2017 „Neočakávam"
* 2018 Sloboda
* 2019 But I Know

Klipy
-----

* 2010 „Pozerám" (live from PKO)
* 2010 „Kráčajúc svetom"
* 2011 „Podarí" feat. Ska2Tonic
* 2013 „You're wondering now" feat. Sisa Feherová (cover)
* 2014 „Srdce dobre vie, že…"
* 2015 „Kapela"
* 2016 „Mier s tebou"
* 2017 „Neočakávam"
* 2018 „Sloboda"
* 2019 „But I Know"

Referencie
----------

1. ↑  Oficiálna webstránka kapely[nefunkčný odkaz]
2. ↑  Singel Neočakávam - Expres Live
3. ↑  Kapela Fuera Fondo úspešne odštartovala tohtoročné turné Žúrový kráľ.
4. ↑  EXPRES LIVE: FUERA FONDO – NEOČAKÁVAM

Externé odkaz
-------------

* Oficiálna webstránka